2017 соналъул 18 апрелалда Дагъистаналъул Хъвадарухъабазул союзалда тIобитIана авар адабияталъул къо. Республикаялъул Хъвадарухъабазул Союзалъул магIарул секциялъ гIуцIараб гьеб дандеруссиналда шагIирзабаз цIиял асарал цIалана ва рахьдал мацIги адабиятги церетIезариялъе гьаризе кколел ишал гьоркьор лъуна.
Дагъистан Республикаялъул Хъвадарухъабазул союзалъул авар секциялъул иргадулаб данделъи бачана гьеб секциялъул нухмалъулев, «Гьудуллъи» журналалъул редактор, шагIир, публицист, Дагъистаналъул маданияталъул мустахIикъав хIалтIухъан, Расул ХIамзатовасул цIаралда бугеб Пачалихъияб премиялъул ва ХъахIабросулъа МахIмудил шапакъаталъул лауреат МухIамад ПатахIовас.
Жакъа рахьдал мацIалъулги магIарул басмабазулги бугеб хIалалъул бицун, гьеб миллияб рухIияб хазина цIуниялъе ва камил гьабиялъе гIумруялде рахъинаризе кколел тадбиразул рехсей гьабуна Авар мацIалъул мугIалимзабазул ассоциациялъул нухмалъулей Баху МухIидиновалъ ва Авар басмабазул цолъиялъул бетIер МухIамадрасул ГIумаровас.
МагIарул мухъазде ва росабалъе гIадамалгун дандчIвазе жеги гIемер сапарал рухьине ккеялъулги, хъвадарухъабазул тIахьал тIиритIизариялъулги, рахьдал мацIалъул мугIалимзабазул даража борхизабиялъулги, гIагараб мацIалъул дарсал лъималаз лъазариялъе умумузул тIалаб хIажат букIиналъулги, цоги кIвар бугел масъалабиги гьоркьор лъуна секциялъул дандеруссиналда.